Opdateret lørdag 7. august kl. 20.50: Familien udlover nu en dusør på 3000 kroner til den, der bringer kongepythonen Alvin tilbage til sit hjem. ”Vores elskede Alvin er væk. Han er en 9-årig phyton-slange.” Sådan skrev Anders Christian Rose Andersen i et opslag på facebook i onsdags, efter  familiens kæledyr, slangen Alvin, var forsvundet fra adressen på Ole Lukøje Vej i Nørresundby. Kongepythonen er endnu ikke fundet, men opslaget har skabt meget røre på det sociale medie, fortæller Anders Christian Rose Andersen. -	Der bliver jeg jo bare bombarderet. Jeg får rigtig grove beskeder af folk, der er bange og siger, den skulle være bag lås og slå. Det var den jo egentlig også, fortæller han. Sønnens højtelskede kæledyr Slangen Alvin er cirka 130-140 centimeter lang, og især Anders’ 14-årige søn Lukas er utrolig ked af, at den er forsvundet. -	Jeg lavede mest efterlysningen for Lukas’ skyld, det er jo hans kæledyr, siger Anders Christian Rose Andersen. Men hvordan slangen er forsvundet, er et større mysterium. Alvins terrarium var nemlig lukket efter forsvindingen, men Alvin var væk. Derfor kan der ifølge Anders Christian Rose Andersen enten være sket det, at hans søn i søvne er kommet til at tage slangen ud om natten – og har lukket terrariet efter sig, eller at slangen er blevet stjålet, da huset nogle timer samme dag stod ulåst uden nogen hjemme. -	Jeg har en mistanke om, at den er blevet stjålet. Men det håber jeg godt nok ikke, for så finder vi den jo aldrig, siger Anders Christian Rose Andersen. Ikke forstand på slanger Anders Christian Rose Andersen kan godt forstå, at en forsvundet kongepython vækker opsigt. Men for ham og hans familie er Alvin et kæledyr, og derfor svarer det for ham til at efterlyse en hund eller kat på facebook. -	Folk frygter jo, at den spiser deres hund! Men de har ikke forstand på slanger. Den er jo bange for mennesker – og det er lige meget, om det er et barn, eller hvad det er, forklarer Anders Christian Rose Andersen, der arbejder som privat børnepasser til daglig, hvor han og hans kone har 10 dagplejebørn. -	De får også lov til at mærke den og kæle den og sådan – selvfølgelig under opsyn, hvor jeg holder den, forklarer han og understreger, at ingen i familien nogensinde er blevet bidt af slangen, og at den kun spiser frossen og ikke levende foder. Håber stadig Om kongpythonen Alvin stadig lever, er blevet stjålet eller skulle gemme sig et sted i familiens hus i Nørresundby, er der endnu ikke svar på. -	Den kan jo være mange steder. Så det er jo ikke nemt, siger Anders Christian Rose Andersen, der håber, at efterlysningen snart bærer frugt.

Opsummering:
En efterlysning af særlig karakter har tiltrukket meget opmærksomhed på facebook.